אקס-מן: סאגת אונסלות'

סקירה פרסומית

קיימת התייחסות ראשונית לדמות כאשר דמות החבויה בצללים בעלת בועת דיבור האופיינית לאונסלות' נראית כשהיא מדברת עם מיסטיק המפוחדת. השם "אונסלות'" מוזכר לראשונה כאשר ג'אגרנוט הבלתי ניתן לעצירה מתרסק בהובוקן, ניו ג'רזי, לאחר שהוכה מספיק חזק בידי אונסלות' עד אשר זה האחרון העיף אותו לכל רוחבי המדינה. הדמות עצמה מופיעה בזמן שהיא מתקשרת עם ג'ין גריי במישור האסטרלי. בהמשך, אונסלות' כולא את ג'אגרנוט באבן הארגמן של סיטוראק (מקור כוחו של ג'אגרנוט) ומביס את האקס-מן.
היצור התעתד לדבוק במטרתו של מגנטו להציל את גזע המוטאנטים ולהעניק להם שליטה על כדור הארץ. אולם, לאחר שחזה באמת מזכרונותיו של דארק ביסט אודות כדור הארץ הנמצא תחת שליטת המוטאנטים ("עידן אפוקליפס"), אונסלות' החליט כי גם למוטאנטים וגם לבני האדם אסור לשלוט, והוא התכוון להשמיד את שני הגזעים. אחרי שחטף את פרנקלין ריצ'רדס ואת נייט גריי וגזל מהם את כוחותיהם כדי להעצים את שלו ולשנות את חזותו הפיזית, אונסלות' נלחם באוונג'רס, ארבעת המופלאים, הענק הירוק והאקס-מן (ספיידרמן ניסה להתערב בקרב, אך היה עסוק בהדיפת זקיפי הסנטינל של אונסלות').
הדבר מוביל להקרבתם של רבים מגיבורי-העל שאינם מוטאנטים, אשר נכנסים לתוך גופו ומחלישים אותו מבפנים, ובכך מאפשרים לאקס-מן להשמידו לבסוף. לאחר הקרב, כל גיבורי-העל נחשבים למתים, מלבד פרנקלין ריצ'רדס, נייט גריי, קוויקסילבר, הענק (אשר הופרד פיזית מהאלטר אגו שלו, ברוס באנר), כפילו של מגנטו שנודע בשם ג'וזף וקבוצת האקס-מן.

אונסלות'

אונסלות' הוא ישות עוצמתית שנוצרה כתוצאה מאיחודם המחשבתי של פרופסור צ'ארלס אקסבייר ומגנטו, כאשר החלק האפל שבנשמתו של מגנטו זינק לתוך המקביל לו בנשמתו של אקסבייר. כאשר מגנטו קרע מוולברין את שלד האדמנטיום מעליו במהלך קרב בין קבוצת אקס-מן לקבוצת השוליות של מגנטו בסוף אירועי "משיכות קטלניות", אקסבייר השתמש בכוחותיו הטלפתיים כדי לכבות את מוחו של מגנטו, ובכך גורם לו להיכנס למצב קטטוני. על כוח הריפוי של וולברין נוצר עומס יתר במידה שגרמה לו להיכבות, ולא היה ברור אם הוא ישרוד. במהלך הקישור המחשבתי, רגשות הזעם, הצער והתשוקה לנקמה של מגנטו חדרו לתת-המודע של אקסבייר והתחברו עם הרגשות השליליים שצבר במהלך שלושים השנים האחרונות. אגרגציה זו הובילה להיווצרו של אונסלות'.
דמותו של אונסלות' נותרה רדומה למשך זמן מה. בהדרגה, תיסכולו של אקסבייר בנוגע לחלומו להרמוניה בין המוטאנטים לבני האדם החל להתגבר, והוחמר על ידי ההיסטריה האנטי מוטאנטית היום-יומית, על ידי מותם של מוטאנטים בידי וירוס הירושה, ועל ידי כשלונו האישי בניסיון להחזיר למוטב את סייברטות'. אקסבייר הגיע לנקודת שפל כאשר בני אדם שונאי מוטאנטים הרגו מוטאנטית צעירה על מדשאות בית הספר לצעירים מחוננים ע"ש אקסבייר, למרגלות הבסיס הסודי של קבוצת האקס-מן. היה זה באותו רגע שאונסלות' התעורר והחל להופיע בפני אחרים.
לאחר העימות עם ג'אגרנוט, אונסלות' פלש לבסיס זקיפי סנטינל הממומן בידי הממשלה. הוא הוריד את המידע על האנדרואידים ציידי המוטאנטים ומחק חלקים מזכרונותיהם של אלה העובדים במפעל. מעט לאחר מכן, כאשר התחבא במוחו של אקסבייר, הוא פגש באיש אקס רב-העצמה, ששלף את צורתו האסטרלית של אקסבייר מתוך המישור האסטרלי לתוך העולם האמיתי ו"לימד" את אונסלות' דרך פעולותיו כיצד להימלט מהמישור האסטרלי ולנוע בחופשיות. לאחר שהשתלט על גופו ומחשבתו של אקסבייר, אונסלות' קרא לקבוצת האקס-מן. כאשר הם התנגדו לתוכניתו להפוך לחייליו במלחמה כוללת נגד האנושות, אונסלות' חשף את עצמו בפניהם וניסה להשמידם. בישופ נזכר בסיפורי ילדות שבהם בוגד מתוך הקבוצה הרג את האקס-מן, והבין כי מדובר באקסבייר עליו השתלט אונסלות'. הוא הציל את חבריו לקבוצה, וכשלקח את גופתו של אקסבייר עמו, אונסלות' נמלט.
כעת כשהוא חופשי, אונסלות' יוצר לעצמו הקרנה מחשבתית בצורת ילד בשם צ'ארלס, כדי להרוויח את אמונו של פרנקלין ריצ'רדס, בנם של ריד ריצ'רדס וסוזן סטורם-ריצ'רדס. אונסלות' הצליח ללכוד את הילד למרות ניסיונות הצלה מצד הוריו. בהמשך הוא לוכד גם את איש אקס, ומתכוון להשתמש בכוחו הטלפתי כדי לקדם את תוכניותיו של אונסלות' להפוך את האנושות כולה לתודעה קולקטיבית אחת. אונסלות' חזר לניו יורק, תכנת את זקיפי הסנטינל למלא אחר פקודותיו וליצור מרחב הגנתי מסביב לעיר, ובכך לבודד את העיר מפני שאר העולם.
האקס-מן, ארבעת המופלאים והאוונג'רס מתעמתים עם אונסלות'. העימות הראשון עמו ועם כוחותיו הוביל להצלתו של אקסבייר, והנבל העוצמתי התקיים כאנרגיה הכלואה בשריון שלו. עימות שני ואחרון התרחש בסנטרל פארק. לאחר מספר ניסיונות כושלים לשחרר את איש אקס ואת פרנקלין ריצ'רדס מהשריון של אונסלות', גיבורי-העל שבו למתקפה נוספת. חברת האקס-מן ג'ין גריי השתמשה בטלפתיה כדי לכבות את החלק הרציונלי של ברוס באנר ממוחו של הענק הירוק. כתוצאה מכך, הענק הירוק החזיק באינטליגנציה חייתית ובכוח בלתי יאמן. הוא נלחם באונסלות' וקרע מעליו את השריון שלו. פיצוץ האנרגיה העז שהתרחש הפריד בין ברוס באנר לענק הירוק, ואונסלות' נותר כישות אנרגטית טהורה, החסינה לכל מתקפה פיזית. לאחר מכן, אונסלות' משתמש בכוחו של פרנקלין ריצ'רדס כדי ליצור שמש שנייה שתשמיד את גיבורי-העל ואת מנהטן.
תור עף לתוך ישות האנרגיה ושיבש את צורתה. בראותם שכוחותיו של תור לא יספיקו כדי לעצור את אונסלות' האימתני, חברי האוונג'רס וארבעת המופלאים שאינם מוטאנטים נכנסים לתוך לשדה האנרגיה. האקס-מן לא יכלו לעשות כך, משום שלפי התאוריה, אם אונסלות' - ישות המגיעה ממקור מוטאנטי -  השיג שליטה על מארח מוטאנט, הוא ייהפך לבלתי ניתן לעצירה. אונסלות' התפרק לגורמים, וככל הנראה הושמד, יחד עם הגיבורים אשר נכנסו לקרע האנרגטי. זקיפי הסנטינל הנותרים הוצאו מכלל פעולה, פרנקלין ואיש אקס ניצלו, ומנהטן חזרה למסלול חיים רגיל. מאוחר יותר התברר, כי האוונג'רס וארבעת המופלאים לא מתו, כפי שניתן היה להסיק מהאירועים שהתרחשו. במקום זאת, הגיבורים נולדו מחדש ביקום כיס שנוצר בידי פרנקלין. האוונג'רס וארבעת המופלאים חזרו ליקומם הרגיל מספר חודשים לאחר מכן, כשברשותם זיכרון עמום מזמנם ביקום הכיס.

אונסלות' נולד מחדש

מיני סדרה בת חמש חוברות פורסמה בסוף 2006 לרגל חגיגות העשור לאירועי אונסלות'. המיני סדרה, שנקראה בשם Onslaught Reborn, נכתבה בידי ג'ף לואב ואוירה בידי רוב ליפילד. היא הציגה את שובו של נבל-העל ופתרה כמה מקצוות העלילה שנותרו פתוחות. אירוע זה מתרחש לאחר "השמדה" ו"מלחמת אזרחים".
לאחר שמכשפת השני השתמשה בכוחותיה כדי לפשוט את מרבית המוטאנטים בכדור הארץ מכוחותיהם, הכוחות של צ'ארלס אקסבייר ומגנטו התנגשו והתמזגו יחדיו כדי ליצור את אונסלות' בשנית, אשר תודעתו ריחפה לאחר הבסתו. אונסלות' נשבע לנקום בפרנקלין ריצ'רדס הצעיר ובכל גיבור-על אותו תיעב. הוא הופיע כמפלצת מכוערת בעלת פני גולגולת, והשתלט בתחילה על הלפיד האנושי ועל מיסטר פנטסטיק (ריד ריצ'רדס, אביו של פרנקלין) בניסיון להרוג את פרנקלין. ניסיונו הופרע באמצעו בזכות התערבותם של האישה הבלתי-נראית (סוזן סטורם-ריצ'רדס, אמו של פרנקלין) והדבר, שמצילים את פרנקלין. פרנקלין נמלט לכדור הארץ המקביל, אך אונסלות' הגיע בעקבותיו.
כשאונסלות' הופיע בכדור הארץ המקביל, הוא הגדיל את ממדיו וקיבל מסכה דמוית זו של מגנטו. הוא נתקל בקבוצת האוונג'רס ונדמה היה כי הובס לאחר שנפל לאוקיינוס. במקום לדאוג לשובו של אונסלות', האוונג'רס פקפקו באמינותו של פרנקלין, היות שטען כי הוא בנם של מיסטר פנטסטיק ושל האישה הבלתי-נראית (בכדור הארץ המקביל, השניים לא נשואים ואין להם ילדים). מעט לאחר מכן, תור הותקף בידי הענק הירוק, עליו השתלט אונסלות', והשניים נאבקו יחדיו כדי לקבוע מי מהם חזק יותר. לאחר מכן, אונסלות' החליף בין הגופות והשתלט על תור, שפגע בענק בעזרת ברקיו. כשתור עמד לתקוף שוב, הוא הפיל את מקבתו, משום שאונסלות' לא היה ראוי לשאת אותו. בתגובה לכך, אונסלות' החליף חזרה גופות, וכהענק הכה בתור אל מחוץ לאטמוספירה. אונסלות' הותקף בידי האוונג'רס, שניצלו את ההזדמנות לפני שזה האחרון הרים את מקבתו של תור. קפטן אמריקה הורה ללפיד האנושי ולאיירון מן להציל את תור, באומרו להם כי יש ברשותם שישים שניות להצילו. הם מיהרו להציל אותו, וג'וני לקח את תור בחזרה לבניין בקסטר. מיסטר פנטסטיק הבין כי פרנקלין הוא באמת בנו. באמצעו של הקרב, קפטן אמריקה הורה להוקאיי למצוא את אונסלות' ומתעמת איתו לגבי העובדה כי וולברין מתחבא למעשה בתחפושתו של הוקאיי. האוונג'רס ממשיכים להלחם בענק הירוק, וקפטן אמריקה מושלך לתוך בניין. איירון מן תוקף את הענק במלוא המהירות מתוך האטמוספירה, ומקווה כי ברוס באנר יסלח לו על כך ביום מן הימים. הוא מכה בענק ומפיל אותו. הוא וקפטן אמריקה מתייעצים ביניהם לגבי הצעד הבא בו עליהם לנקוט, עד שלפתע אונסלות' משתלט על איירון מן ותוקף את קפטן אמריקה.
בינתיים באחוזת האוונג'רס, ריקי ברנס מציעה דרך להביס את אונסלות'. היא משתמשת ברכבם הסילוני של ארבעת המופלאים כדי לשלוח גם אותה וגם את אונסלות' דרך מחסום האזור השלילי שנמצא במעבדתם של ארבעת המופלאים, ובכך היא לוכדת את השניים. פרנקלין חזר הביתה, ברנס מצאה את עצמה ביקום מארוול ואונסלות' נראה לאחרונה כשהוא מרחף מחוץ לכלא שבאזור השלילי.

אונסלות' חופשי

ריקי ברנס - שכעת נטלה את זהות גיבורת-העל נווד - החלה לקבל סיוטים מוזרים שמקורם בג'ונגלים של דרום אמריקה, אך הדבר מתברר כמציאות כאשר חברה לקבוצת "בעלי הברית הצעירים", טורו, נחטף. מאוחר יותר, האוונג'רס הסודיים חוקרים קונצרן לייצור מערכות נשק בלתי חוקיות, ומגלים תוכניות עבור "פרויקט הכוח", מקור כוח חדש וקטלני שמפותח בחשאי ביערות הגשם הקולומביאנים. בעת חקירתם, חיה ואיש הנמלה מוצאים שמקור האנרגיה מגיע מהאזור השלילי. בעוד ריקי עושה מאמצים לאתר את מיקומו של טורו, היא מגיעה לחדר בקרה. שם היא שומעת את אותו קול זדוני מחלומותיה, שמבקש לחזור מהגלות שנכפתה עליו באזור השלילי - הישות הטלפתית אונסלות', שחוזרת ליקום מארוול.
אונסלות', שהשתלט על גופה של ברנס, מגלה כי ריקי האמיתית מתה למעשה באזור השלילי, והיא תוצר של הקרנה אנרגטית אותה יצר אונסלות' כדי להשתמש בכוח האנרגיה שבה כעוגן שיחזיר אותו ליקום הרגיל. עצם הגילוי שריקי נועדה לשרת את אונסלות' גורם לה להלחם בו מבפנים ולהוכיח כי הוא טועה. בסופו של דבר, היא מאלצת את גרביטי להרוג אותה כדי שאונסלות' לא יחזור וישמיד את כדור הארץ.
למרות העובדה שריקי מתה לכאורה, סטיב רוג'רס החל לקבל סיוטים בדומה לאלה של ריקי, מה שמרמז על כך שמספיק אנרגיה של נווד (ושל אונסלות') שרדה וניצלה ממוות, וכעת מחפשת אחר דרך חדשה לחזור למציאות.

כוחות ויכולות

אונסלות' הוא ישות טלפתית, והוא בעל כוח פיזי ומנטלי נעלה ביותר. הוא מחזיק ביכולותיהם המשולבות של צ'ארלס אקסבייר, מגנטו, נייט גריי ופרנקלין ריצ'רדס. בשיא כושרו, אונסלות' מסוגל להשתמש בטלפתיה, טלקינזיס, הקרנה אנרגטית, איתור מיקומם של מוטאנטים, תפעול שדות מגנטיים וכן להשפיע על המציאות עצמה. בנוסף, הוא מסוגל להעצים את גודלו ואת כוחו הפיזי.
כוחותיו של אונסלות' מתעלים על רמת אומגה, הסטנדרטית למוטאנטים טלפתים (לשם השוואה, צ'ארלס אקסבייר ובשלב מסוים גם אמה פרוסט הם מוטאנטים ברמת אומגה). בצורתו הראשונית - כאשר התמזג לתוך אקסבייר - הוא הציג מגוון רחב של יכולות כדוגמת כוח פיזי בלתי מוגבל, ולא היה ניתן להשמיד אותו. נדמה כי כוחותיו הטלפתיים של אונסלות' הם בלתי מוגבלים, והם מתעלים על אלה של אקסבייר. כוחו של אונסלות' עצום במיוחד במישור האסטראלי, היכן שיש לו כוחות כמעט אלוהיים. אפילו כוחותיה של ג'ין גריי היו חסרי תועלת כנגדו. כפי שהתגלה, יש ביכולתו להשתלט מנטלית על כל מי שיחפוץ, לשנות את תודעתם ולגרום להם להאמין שהם מישהו אחר. ביכולתו גם להקרין אנרגיות ברמות גבוהות.
לאחר שפיתח תודעה משל עצמו והוציא בפראות את אקסבייר מתוך המישור האסטראלי, אונסלות' התפתח לצורתו השנייה. כעת הוא נראה פחות ופחות דומה למגנטו ויותר כמו מפלצת קיברנטית. בצורה זו, כוחותיו כמעט אלוהיים, וכוללים את האפשרות להשתלט באופן מאסיבי על מספר דמויות (כמו למשל צבא זקיפי הסנטינל), ליצור ולשנות חומר כרצונו (יצירת העיר שלו וכן השמש השנייה שנועדה להשמיד את כדור הארץ), כמו גם ידע בלתי מוגבל (היות שסיכל בקלות ניסיון פלישה לעירו). כוחו העל-אנושי הגיע אף הוא לרמות בלתי יתוארות, עד כדי כך שהוא קרע מעל ג'אגרנוט את אבן הארגמן של סיטוראק, מקור כוחו, וזרק אותו לכל רוחבה של צפון אמריקה. בנוסף, הוא התעמת פנים מול פנים עם הענק הירוק אפילו לאחר שמוחו של הענק נמחק.
למשך זמן מה, היו לאונסלות' כוחות אלו כשעוד שמר על צורתו הראשונה, ורובן נבעו מאלה של נייט גריי ופרנקלין ריצ'רדס. בסופו של דבר, גופו האמיתי של אונסלות' התגלה כמסה אנרגטית טהורה, שהייתה חסינה בפני התקפות טלפתיות.